इस बेबस आवाज ने हमें कैम्प को एक दूसरे तरीके से देखने पर मजबूर किया। हम मर्द होने की वजह से, औरतों के बारे में बहुत सारी बातें आसानी से नहीं समझ पाते हैं। औरतें कैम्प में भी सुरक्षित नहीं हैं। कैम्प के अंदर शारीरिक शोषण की घटना बढ़ रही है। महिला डॉक्टरों की कमी की वजह से औरतों की कई सारी बीमारियों का इलाज नहीं हो पा रहा है। बातचीत के दौरान हमने पाया कि इन चार महीनों की कैम्प की जिंदगी में बहुत सारी औरतों ने बच्चों को जन्म दिया और कई गर्भवती भी हैं मगर उनके लिए कोई विशेष सुविधा नहीं है। हमने कैम्प में कई सारी राहत सामग्री पाई जैसे अनाज, कपड़ा, रजाई, खिलौने इत्यादि मगर किसी ने यह नहीं सोचा कि औरतों के लिए माहवारी के दौरान इस्तेमाल होने वाले सैनिटीरी नेपकीन भी भेज दी जाए, किसी ने यह भी नहीं सोचा कि गर्भवती महिलाओं के लिए विशेष भोजन की व्यवस्था की जाए।